BAGUIO CITY - Naglagaw dagiti estudyante ken dagiti empleado ti University of the Philippines (UP)-Baguio kalpasan a nakaawat ti unibersidad itay pasado 9:30 ti agsapa iti bomb threat.
Gapu iti daytoy, nakanselar ti klase dagiti estudyante iti nasao nga unibersidad ken napaawid dagitoy.
Segun kenni PSr/Supt. Rolando Miranda, OIC City Director ti Baguio City Police Office, nakaawat ti UP-Baguio chancellor iti text messange manipud iti maysa nga anonymous texter a mangibagbaga nga adda ti bumtak a bomba iti campus ti unibersidad.
Dagus nga impakaammo ti chancellor iti kapulisan ti nasao a mensahe isut gapuna a dagus a nagresponde dagiti pulis ken soldado iti unibersidad.
Iti agdama ket agtultuloy ti panagwanawan dagiti pulis ken soldado iti UP-Baguio campus agramanen dagiti K9 dogs nga agrikrikos iti lugar.
Naamuan a naituding a maisayangkat inton malem ti Panayam sa Wika a pakaitampukan dagiti isyu iti balikas a Filipino iti panangrambak ti UP Baguio iti Buwan ng mga Wikang Filipino 2014.
ilo_Latn ilo_Latn ilo_Latn ilo_Latn ilo_Latn ilo_Latn